정조 21년
丁巳十二月十三日辰時上御熙政堂大臣備局堂上引見入侍時行左承旨李書九假注書呂東植事變假注書尹致任記注官金珍恪左議政蔡濟恭右議政李秉模行工曹判書鄭民始行大護軍李秉鼎李敬懋禮曹判書李時秀吏曹判書沈煥之刑曹判書趙心泰兵曹判書李祖源開城留守黃昇源行護軍徐有大漢城左尹李漢豐行都承旨趙鎭寬行護軍徐龍輔修撰柳相祚以次進伏訖上曰左右史何爲不備也書九曰翰林則方受課試題而兼春秋一人未及待令矣上曰誠駭然矣兼春秋若未待令則翰林亦當入侍斯速備員之地可也致任承命出傳記事官承膺祚進伏濟恭曰日寒比甚而再昨駕詣閟宮今又早御寒殿聖體若何上曰一樣矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣濟恭曰元子宮氣候一向平安而連爲課讀乎上曰好在而善讀矣上曰今冬之雪前所未有明年雨澤之浹洽庶有先占之徵矣濟恭曰農家亦以爲冬月之雪卽夏雨之兆云矣上曰雪深之時火不爲災而嶺邑失火近頗頻數無乃嶺南則罕雪而然耶濟恭曰日前聞鄕中來往人言則華城以南雨雪甚少云嶺南亦似同然矣上曰卿宰中亦有聞知者而兩湖及西北亦皆如何云耶民始曰兩南則果與近畿相反而西北及湖中頗爲頻數云矣上曰入冬以來雨雪之數恰過二十餘次諸道雖比京折半未爲不足而嶺南則明年又不無値旱之慮矣上曰昨日湖西停捧傳敎卿等亦皆見之而果以爲如何濟恭曰恤民之聖德實不勝欽仰矣上曰卽爲行會而果能及時乎鎭寬曰果卽行會而似無不及之慮矣上曰正使之快差前進誠爲萬幸矣濟恭曰其爲國事之幸有不可言而趁期入達亦似無慮矣上曰今日左右相皆入來云故仍爲引見而日寒如此如有可奏者稟達後早爲退去可也濟恭曰臣則病伏屢月不能與聞於廟堂之事矣俄者聖諭至以久未相見爲敎故不敢不爲登筵而於賓對之事少無所補矣人有恒言皆曰民憂國計先稱民憂後言國計則最大且重者莫先於民而如臣者民事尙且不知豈敢議到於其他乎俄於閤外問回啓有無於寮相則亦無稟處事云矣濟恭曰近因湖中來往人聞內浦諸邑則優可免歉而入冬以後湖南流丐繼續不絶無論峽野村落在在留屯元居之民實有不勝支當之憂云矣湖南雖非全一道慘歉沿邑數十旣皆尤甚則或逃身役或避官糴扶携道路者其勢似然以聖朝若保之政豈可坐視其顚連而止乎臣謂嚴飭湖南道臣守宰可蠲者蠲之宜賑者賑之使得以聞風還集則惠澤可以下究主客庶免俱困以此各別申飭何如上曰今年農形民勢困於催科兼爲就食必有此流離之他之患一念耿耿何嘗一刻少弛而今聞卿言尤爲切矜惻旣聞之後豈忍任其抱携之他乎然如年前關西事而或有刷還之擧反非順其性之道嚴飭兩南道臣另加孜孜於救急賙賑之方俾流者居者有聞風還集安意奠土之實效道伯邑宰之勤慢自有考察之擧竝以此意分付可也出擧條秉模曰戢盜爲荒政之一而近來諸道全不致意雖以臣之所聞言之南中竊發之患比比有之其中强盜之現捉者亦或有夤緣圖脫之弊云事之可駭莫此爲甚明火强盜自有當律具格啓聞依律正法斷不可已且左右捕廳之外方出使雖不得擅便爲之如有不可不跟捕者則亦令議廟堂擧行而凡事緩之則便歸蕩然急之則又致騷擾諸道苟能知此利病平民無或枉罹姦宄無所倖逭則安保元元之道莫大於此爲先以此嚴飭於三南道帥臣惕念擧行京畿關東亦多此患一體嚴飭何如上曰依爲之此在兵閫之臣擧職之如何若有不謹之處更有入聞者各別論勘可也出擧條仍敎心泰曰戢盜之政捕將各別擧行而亦自該廳嚴關於諸道兵閫可也濟恭曰入侍體例何等嚴重而左右史不爲備員徑先登筵事體殊極未安當該承旨從重推考何如上曰依爲之出擧條濟恭曰臣於閤外問于僚相而有所酬酢矣日前柑製之拔去雖出朝家嚴科場之意而以臣淺見恐不無後弊之慮矣夫試券之有犯於違簾等程式者若不現發於坼榜之前則自前無拔去之例故科作東人違簾而居魁者往往有之至若今番事則坼號旣定傳敎又下而以違簾及對偶傾仄等事至於拔去之境此後若有一二處違格之文又或現發於坼榜之後則今番事或有爲例之慮恐有關於後弊矣上曰後弊則雖或可慮而亦豈有復有是事之理乎蓋違簾非止一二而其外違格及文不成樣處甚多如此之券不可以登諸科作頒示多士故命官箚請不得不許施矣秉模曰若是一二處違簾而已則亦何必至於陳箚之境乎臣等之不善考試爲人嗤笑固不足恤而其在朝家嚴科場之道不可不如是矣秉鼎曰科第之以違簾被選者果多有之而在前申思贊之類亦是坼榜後見拔去者矣濟恭曰俄因右相亦聞一二句則違格之外文甚生疎而至若命官之箚請旣是自己所當之事故其所處之不得不如是矣上曰向筵亦言之而此儒生特不閑於程式耳元文則有之矣且觀其文亦可見其人之所存矣生疎則固生疎而其中亦多好句作自非做科之人則文氣決不能如是矣其人之來歷凡節果爲訪問耶秉鼎曰別無顯族而是金星八之親屬云矣秉模曰似聞其家是儲慶宮本宅云矣上曰然則是金公亮之後裔耶秉模曰未得詳知矣上曰命數之說雖甚不經而今番事膾炙人口殆成聞人亦似有命數而然也上曰向來冬至日筵敎卿等想留意矣此旣異於抄選又非筮仕則膺是任者亦似無辭遜難進之端而欲求其人必在於林下讀書重厚篤實之類且遠人之有行檢者必優於輦轂之下矣誠有可合之人愈多而愈好矣濟恭曰伊日下敎不但出於聖意之一時嘉悅而已實爲宗社億萬年無疆之休也臣自筵退以後豈敢不竭誠力求而第在病伏之中素無此等人相知者誠未知何以則可得也今日聖敎雖在於林下讀書之人而林下讀書亦豈人人而可爲哉自古我東先正皆從林下讀書做得則其爲名目不輕而大如此之人豈可容易求得乎秉模曰臣等之伏承下敎今旣多日而尙未得一二人可合者求之之道誠不容易矣上曰予於向來見長水倅柳尋春步趨安徐容貌端正頗似學問中人必非科儒而止矣濟恭曰臣亦聞之則其所居官頗有聲績云而此人乃文忠公之後裔矣上曰文忠之家有人如此極爲可嘉仍敎曰言端旣出今適思之其人之實行誠不尋常云金斗默爲名人卿等亦嘗聞之乎秉模曰嘗入抄選至於臺通而故相鄭存謙啓稟而削去矣上曰予雖未得詳知而果有所存云每不能忘之矣此人之外又有所念及者登科之後不生不滅無所區處豈不矜憐之甚乎向來洪儀泳之分館也公議峻發仍無歸屬國子芸閣竝不擧論此亦有關於刑政之一端者也當初槐院誠爲猥濫而最下之校書館亦有何不可乎濟恭曰聖敎允當矣旣已登科之後最下等之校書館亦不許入誠有所如何矣秉模曰向來以芸閣施行之意似有下敎而未及施行矣上曰登科之後尙無分館之名置之非出身非儒生之間者甚不成說矣且義理之湮塞莫近日若則凡係刑政間事須以正大二字做去而此等處其可不留意乎卿等更加詳知後筵來奏可也秉模曰湖西添還四萬二千餘石耗條屬於外整理所而此是備局所管故每自該道牒報本司以待行會然後移送于外整理所而旣是移屬者則不必番番行會此後則勿待行會直爲移送之意書送題目于該道道臣處何如上曰如是爲之好矣秉模曰我國漂民回還時自灣府至原籍官沿路之供饋給馬等節自當如例施行而原籍官在於南中則必過畿營矣畿營與他沿路有異此後如有回還漂民之來到畿營者以依例供饋替給刷馬次次轉送形止發送前卽爲狀聞事分付本道道臣何如上曰依爲之出擧條秉模曰以司僕牧場事郞廳之勤慢當爲考察賞罰而今則別無勤慢之可論者賞罰一款亦不必擧論矣上曰如是爲之可也民始曰今年三南給災數多收租大縮在前如此之時營官需及各樣會減價例爲減分今年三南依癸丑年例減分磨鍊何如上曰大臣之意何如濟恭曰忠信重祿聖人攸訓我朝立制京司皆不免冷薄於營邑始有重祿之遺意而若有少歉之歲就此而輒行減分之政臣則每以爲迫切矣秉模曰惠堂所奏果有所據而湖西之減分似或爲過矣上曰自前應行之格例不可廢閣予心之常所眷眷者在於重祿營官需則從最小例以九分一擧行湖西尤爲殘薄勿爲減分可也出擧條時秀曰向來畿伯以東道陵寢造泡寺屬寺事擧條啓下矣自畿營今方移文於臣曹當自臣曹發關擧行矣上曰東道比西道所重尤爲自別而西道之屬二寺猶爲過矣以西道屬寺中二寺移屬於東道之意定式草記可也上曰戶判之病近則如何云耶時秀曰大勢則少可而又爲添加云矣秉模曰臣於日前見惠堂擧條則有惠廳位太依他司例作錢之請而第念惠廳事體不可與該司比同雖未知前此沾漑之在於何處如欲禁其防納之弊則嚴法而禁之而已何必自該廳送吏作錢乎或恐無知之類錯認以損下之政臣意則置之似好故敢此仰達矣上曰依爲之出擧條濟恭曰以惠廳位太事旣有言端臣亦有心內不釋者敢此仰達矣嶺南華山餉米耗條五百石屬之南漢留營每年自本營外受事擧條秋間已爲啓下矣外受本自有弊而況此穀散在各處留營所屬稱以外受下往列邑藉勢咆喝必無所不至則其爲弊於小民當如何也臣意則使五百石耗散在之邑各自依定式作錢以納本營至於外受之規一切革罷則於小民不無所益以此分付南漢以爲定式遵行之地何如上曰依爲之出擧條煥之曰參下官計仕之法如以監役爲敎官則通計兩仕準三十朔而乃陞六矣諸陵別檢出爲郵丞者亦當依此例繼其仕而陞六乎臣曹曾無一定遵用之規一經稟裁然後可無甲乙之論故敢此仰達矣上曰仕法內外各異故相猶以相換窠更爲計仕爲式郵官新除者亦當更爲計仕銓曹隨時闊狹之弊此後嚴禁可也出擧條祖源曰新堂上五員中一員當以守令擬入而已準朔者甚爲乏少無以備望依去七月都政例當以京司三品擬入而京司三品亦只有一人而已不可無變通之道矣上曰雖未準朔以外三品擬入爲可而若數遞邑守令則不可擧論矣祖源曰承傳宣傳官李甲會去七月都政時有從後更爲收用之命矣今番則何以爲之乎上曰今番則收用可也出擧條上曰訓鍊院節目須於歲前修正可也訓鍊院之設置禁軍肄習爲最緊之務古則後苑閱武亭春秋習閱龍虎將又有月習之規大抵禁軍隷於龍虎營而非騎步相配之制故敎場無習陣之法近來分營後仍行習陣有非設營之本意然古今異宜不可全廢而禁軍別將私習之法依古將臣張志恒之筵稟節目施行爲可矣祖源曰訓鍊院近甚狹窄難於習閱矣上曰此亦紀綱所關處也數十年前見之猶不若是近來南小營往來時見之則傳邊起耕甚多人家亦犯標內習閱姑無論設科之時鐵箭本箭能無傷人之慮乎字內營門將臣及訓鍊院堂上不可泛視處也至若箭月坪則或以爲都城之東不可爲閱武之地云爾而周禮講武之所亦在於東郊則其說亦甚無義矣上曰近來祭享時右相每有賢勞之歎甚悶事矣領敦寧則筋力凡節優於駿奔而亦不能如意行步獻官之乏人莫如近日矣濟恭曰右相之賢勞誠不成說矣上曰歲後則耆社之新入者當爲幾人濟恭曰當爲三人矣上曰已入者凡幾人濟恭曰已入者爲二十六人而自耆社之設置以來堂上之多未有如近來者今時則正是壽域也上曰供給凡節近則如何濟恭曰員數甚多故凡節每患不足如駝酪煎藥之類雖略略分排而亦甚零星其他物種則或有全不備給而俾待後日者畢竟則亦不備給於後日臣亦屢見此等事而勢不得不然矣上曰嘗於田賦考見之則耆社有一千結劃給者宜無不足之慮而今聞如是匱竭緣何而然耶濟恭曰所入之數不爲不多而似由於不能收拾而然矣民始曰結數劃給之外亦多有所屬土地而皆不能收拾諸堂許當給而不給之數合爲萬餘兩每列錄以置而仍成負債云矣上曰此後則另圖收拾之地好矣上曰玉堂是文忠公之奉祀耶相祚曰然矣上曰與抄啓文臣柳台佐爲幾寸相祚曰爲從兄弟矣上曰前備堂李書九還差仍察有司之任出榻敎命退諸臣以次退出